###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 111/2017. (X. 25.)** Az önkormányzat és intézményei 2018. évi belső ellenőrzési terve elfogadásának javaslata

**A20 112/2017. (X. 25.)** Közvilágítás korszerűsítése tárgyú közbeszerzési eljárás előkészítésének javaslata

**A20 113/2017. (X. 25.)** Képviselői alap felhasználására vonatkozó szabályokról szóló 60/2016. (III.26.) önkormányzati határozat módosításának javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2017. október 25-én megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

 Nagy Sándor bizottsági elnök

 Hagymási Gyula bizottsági tag

 Szántai László bizottsági tag

 Csörszné Bagdi Ildikó bizottsági tag

**Berettyóújfalui Polgármesteri Hivatal részéről:**

 Muraközi István polgármester

 Dr. Körtvélyesi Viktor jegyző

 Dézsi Ferencné pénzügyi irodavezető

 Mile Sándor jegyzőkönyvvezető

A Pénzügyi Bizottság ülésének levezető elnöke Nagy Sándor volt. A levezető elnök köszöntötte a jelenlévőket, majd elmondta, hogy a Pénzügyi Bizottság ülésének meghívójában három napirendi pont szerepel, illetve elmondta, hogy a 3. számú napirendi ponthoz kapcsolódóan egy módosított határozati javaslat került kiosztásra az ülést megelőzően. Elmondta továbbá, hogy a Pénzügyi Bizottság 4 fővel határozatképes.

A levezető elnök a meghívóban szereplő három napirendi pont tárgyalását szavazásra bocsátotta, melyet a Pénzügyi Bizottság tagjai egyhangúan 4 igennel támogattak.

A napirendi pontok ismertetését, valamint egyhangú elfogadását követően a Bizottság megkezdte az előterjesztések tárgyalását.

**Az ülés napirendje:**

1./ Előterjesztés az önkormányzat és intézményei 2018. évi belső ellenőrzési tervének elfogadására (4.)

**Előterjesztő**: Dr. Körtvélyesi Viktor jegyző

2./ Előterjesztés közvilágítás korszerűsítése tárgyú közbeszerzési eljárás előkészítésére (6.)

**Előterjesztő:** Muraközi István polgármester

3./ Előterjesztés képviselői alap felhasználására vonatkozó szabályokról szóló 60/2016. (III.26.) önkormányzati határozat módosítására (7.)

**Előkészítő:** Muraközi István polgármester

**1. Napirend:** Előterjesztés az önkormányzat és intézményei 2018. évi belső ellenőrzési tervének elfogadására

**Dr. Körtvélyesi Viktor jegyző** kiegészítésében elmondta, hogy a 2018. évre igyekeztek olyan témákat választani a belső ellenőrzés kapcsán, mely témákban az Állami Számvevőszék előszeretettel végez ellenőrzéseket. Ezek a kötelezettségvállalások kezelése, illetve a vagyonkezelés, vagyongazdálkodási tevékenység. Ezért az Önkormányzatnál, a Vass Jenő Óvoda és Bölcsődénél, illetve a Herpály-Team Kft.-nél folytatott, ilyen irányú tevékenységek ellenőrzésére kerülne sor a 2018. évben.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**111/2017. (X. 25.) Pénzügyi Bizottsági Határozat**

 A Pénzügyi Bizottság az önkormányzat és intézményei 2018. évi belső ellenőrzési tervének elfogadását a határozati javaslatnak megfelelően támogatja és a Képviselő-testületnek elfogadásra javasolja.

**Határidő:** 2017. október 26.

 **Felelős:** Nagy Sándor bizottsági elnök

**2. Napirend:** Előterjesztés közvilágítás korszerűsítése tárgyú közbeszerzési eljárás előkészítésére

**Muraközi István polgármester** szóban hozzátette, hogy a város közvilágítási lámpatestei elavultak, karbantartással nem orvosolhatóak. A közvilágítási elemekre vonatkozó karbantartási szerződéseket évről-évre magasabb összeggel tudja megkötni az önkormányzat. Elmondta, hogy sajnos a 2014-2020-as Európai Uniós pályázati ciklusban ilyen tartalmú pályázati kiírás már nem lesz. Pályázati forrásból nem lesz lehetőség a közvilágítás korszerűsítésére. Hajdú-Bihar megyében több településen, például Polgáron és Püspökladányban hasonló tartalmú közbeszerzési eljárást folytattak le. Véleménye szerint érdemes lenne a közvilágítás korszerűsítésére vonatkozó közbeszerzési eljárást megindítani. Bizonyára felmerült a kérdés a bizottság tagjaiban, hogy miért pont Kovács Tibor ügyvédet kereste meg az önkormányzat. Kovács Tibor ügyvéd 2 évvel ezelőtt villamos energia beszerzés kapcsán eredményes eljárást folytatott le, melynek eredményeképpen tízmilliós nagyságrendű megtakarítást tudott a város elérni, illetve korábban a Bihari önkormányzatok társulásánál földgáz beszerzés kapcsán folytatott le eredményes eljárást. Pozitív döntés esetén a közbeszerzési eljárás előkészítése történne meg, a pályázati kiírás természetesen visszakerülne a bizottság, illetve a képviselő-testület elé.

**Hagymási Gyula** hozzátette, hogy nagyon sok kérdés van, amire az előterjesztésből nem kapott választ. Mekkora területre, tehát a város egészére, vagy csak egy részére terjedni ki a fejlesztés; mekkora karbantartási költség terheli jelenleg a várost; készület-e előzetes számítás arra vonatkozóan, hogy ezt miből finanszírozza az önkormányzat tekintettel arra, hogy pályázati források bevonására ebben az esetben nincs lehetőség; nyílt vagy zárt lesz a közbeszerzési eljárás; hány lámpatestről szól, mekkora volumenű lehet ez a beruházás. Ezekre a kérdésekre szeretne választ kapni, illetve alapjában véve több információt a beruházásról.

**Muraközi István polgármester** válaszában elmondta, hogy minden részletről az önkormányzat fog dönteni, azonban ezt az egészet valakinek elő kell készíteni, ezért kerülne megbízásra a Kovács Ügyvédi Iroda. A közbeszerzés konkrét kiírásánál lehet majd azokat a kérdéseket feltenni, hogy egy rövidebb futamidővel, de megtakarítás nélkül minél hamarabb az önkormányzat tulajdonába kerüljenek a lámpatestek, vagy egy hosszabb futamidő estén az elért megtakarításból kerüljön finanszírozásra a projekt. A tapasztalat szerint a települések 8-10-12 éves futamidőre kötik a bérleti szerződéseket, aminek a végén az aktív lámpatestek az önkormányzat tulajdonába kerülnek. Összességében tehát arról van szó, hogy egy szakember készítse elő az eljárásrendet, ami alapján ajánlatot tud az önkormányzat kérni a beruházás megvalósítására.

**Dr. Körtvélyesi Viktor jegyző** válaszában elmondta, hogy ez a beruházás a közbeszerzési törvény szerint építési beruházásnak minősül, ezért ha a beruházás becsült értéke a 300 millió Ft-ot nem éri el, akkor az önkormányzat lefolytathat egy olyan eljárást, ahol az önkormányzat legalább öt gazdasági szereplő részére megküldi az ajánlati felhívást. Ha ügyvéd úr megkapja a felhatalmazást, akkor elkészíti az ajánlati felhívás tervezetet, ahol a becsült érték meghatározására is sor kerül.

**Hagymási Gyula** elmondta, hogy azért kérdezte meg, hogy nyílt vagy zárt lesz a közbeszerzési eljárás, mert az ügyvédi iroda valamilyen paraméterek alapján adta meg árajánlatát. Egy nyílt eljárással sokkal több a munka, mások a feladatok. Véleménye szerint nem valószínű, hogy az ügyvédi iroda a nyílt és a zárt eljárás esetén is ugyanazt az árajánlatot adja.

**Muraközi István polgármester** elmondta, hogy a korábban említett Polgár, illetve Püspökladány is 300 millió Ft alatti közbeszerzési eljárást folytatott le, Püspökladány pedig lakosságszámot tekintve hasonló nagyságrendű, mint Berettyóújfalu.

**Dr. Körtvélyesi Viktor jegyző** hozzátette, hogy a beruházás becsült összege Berettyóújfalu esetében is várhatóan 300 millió Ft alatt lesz.

**Szántai László** kifejtette, hogy először a beruházás 300 millió Ft-os becsült értékére reagálna. Berettyóújfaluban több, mint 2.700 lámpatest van felszerelve. Ezeknek a bekerülési értéke nagyjából 160.000 és 240.000 Ft közé tehető. Ha ezek átlagát veszi és a 200.000 Ft-tal beszorozza a 2.700-at, akkor a beruházás várható összege nagyjából 540 millió Ft lesz. Elmondta, hogy nem biztos, hogy jól kalkulált, de véleménye szerint a beruházás becsült értéke a 300 millió Ft-ot biztosan meg fogja haladni. Kérdésként írta fel magának, hogy miből lehet megvalósítani ezt a beruházást. Polgármester úr több verziót is felvázolt az előzőekben, véleménye szerint ezek közül az lehet életképes, ha megtakarításból kerül finanszírozásra a beruházás egy bérleti konstrukció keretében. Felhívta a jelenlévők figyelmét, hogy a LED-es technológia elkerülhetetlen. Berettyóújfaluban legutóbb 1999-ben lett rekonstrukció alá véve a közvilágítás. Azóta eltelt 18 év, ez a fajta közvilágítási rendszer a kihordási idejének a vége felé jár. Elmondta, hogy nagyon fontos ebben az esetben, hogy hogyan történik a műszaki tartalom kiírása. A jelenlegi közvilágítási rendszernek van egy olyan tulajdonsága, hogy nagymértékben szórja a fényt. A LED-es közvilágítás viszont egy rövid, keskeny sávban nagy kontrasztban szórja, ami olyan következményekkel járhat, hogy az utat magát, ami a közvilágítás alapfunkciója, vélhetően hasonló színvonalon meg fogja világítani, mint a jelenlegi rendszer. A probléma véleménye szerint a szórt fény hiányában lesz, ugyanis az út melletti járdaszakaszokat nagyon gyengén fogja megvilágítani, ami a lakosság komfort érzetét negatívan befolyásolhatja. Véleménye szerint a tendert úgy kell majd kiírni, hogy olyan kiegészítő lámpatestek felszerelésére is kerüljön sor, amelyek ezt a fajta hiányosságát pótolják a LED-es rendszernek. Berettyóújfaluban vannak olyan szakértők és olyan cégek, amelyek segítséget tudnak nyújtani a közbeszerzési eljárást előkészítő Kovács Ügyvédi Irodának. Végezetül elmondta, hogy elkerülhetetlen a beruházás megvalósítása, de a részletekre nagyon kell figyelni.

**Muraközi István polgármester** kiegészítésében elmondta, hogy a közbeszerzési eljárás vissza fog kerülni a képviselő-testület elé. A beruházás egy nagyon komoly felmérést igényel Berettyóújfaluban. Egy helyi cég már készített egy ilyen felmérést, mely alapján egy ilyen jellegű pályázaton el lehetett volna indulni. Nagyon fontosnak tartja, hogy azokat a közterületeket, külterületi részeket, melyek nincsenek a közvilágítás hatálya alá bevonva, azokat ebben a beruházásban meg lehetne valósítani, vagyis ezek a területek is a közvilágítás hatálya alá tartoznának.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**112/2017. (X. 25.) Pénzügyi Bizottsági Határozat**

 A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő – testülete támogatja, hogy Berettyóújfalu város közvilágítási lámpatestjeinek korszerűsítése tárgyú közbeszerzési eljárás lebonyolítása tárgyában nettó 800.000-Ft értékben megbízási szerződés kerüljön megkötésre a Kovács Ügyvédi Irodával (4024 Debrecen, Csapó u. 1-3. sz. II LH 2. emelet 4. sz.). Felhatalmazza a polgármestert a megbízási szerződés aláírására, támogatja és a Képviselő-testületnek elfogadásra javasolja.

**Határidő:** 2017. október 26.

 **Felelős:** Nagy Sándor bizottsági elnök

**3. Napirend:** Előterjesztés képviselői alap felhasználására vonatkozó szabályokról szóló 60/2016. (III.26.) önkormányzati határozat módosítására

**Muraközi István polgármester** kiegészítésében elmondta, hogy az eredeti határozati javaslat kiegészítésre került a legutóbbi vezetői megbeszélést követően. A képviselői alap céljánál vastaggal lett jelölve a kiegészítés. Olyan önkormányzati intézményeket is lehet támogatni, melyek az önkormányzat alapfeladatait hivatottak ellátni, biztosítani. Az óvodai nevelés vagy a gyermek-étkeztetés önkormányzati alapfeladat, így a Vass Jenő Óvoda és Bölcsőde, illetve a Közintézmények Szolgáltató Irodája is támogatható. Az általános iskolák nem tartoznak az önkormányzati alapfeladatok közé, így azok támogatására jelen szabályozás keretében nem lenne lehetőség. Kellően alátámasztott indoklás esetében lehet módosítani a szabályozáson, de túlságosan nagymértékű változtatást nem javasol. Elmondta, hogy a 2017. évi képviselői alap felhasználására vonatkozóan ez év november 15-ig lehet javaslatot tenni, a következő évtől viszont ez a határidő június 30-ra módosul.

**Dr. Körtvélyesi Viktor jegyző** hozzátette, hogy a szabályozás szerint a képviselői javaslatnak polgármesteri jóváhagyással kell találkoznia, azonban ha ez nem így van, és a képviselő nem ért egyet az elutasítással, akkor a polgármester a képviselő-testület soron következő ülésére terjeszti be az ügyet. A határozati javaslatban soron kívüli ülés szerepel, természetesen a soron következő ülést kell érteni.

**Hagymási Gyula** elmondta, hogy ezzel a kiegészítéssel úgy érzi lehetőségek nyílnak meg, a maga részéről támogatja a határozati javaslat elfogadását. Véleménye szerint oda jut a támogatás, ahol arra ténylegesen szükség van. Úgy gondolja, a tavalyi fásítási kezdeményezése sikeres volt, de nagyon nehéz a lakosságot megmozgatni, illetve nem lehet minden évben ugyanazt csinálni.

**Szántai László** kifejtette, hogy polgármester úr korábban jóváhagyta a képviselői alap felhasználására tett javaslatát egy általános iskola vonatkozásában, aminek keretében székek beszerzésére kerülne sor. Elmondta, hogy az a döntés polgármester úr részéről egy másik szabályozási környezetben született, viszont a határozati javaslat szerinti szabályozásnak már nem felel meg. Kérte, hogy a szabályozást igazítsák az élethez egy kicsit jobban.

**Muraközi István polgármester** hozzátette, hogy mivel a képviselői javaslat már aláírásra került, így az felhasználásra kerülhet, viszont a továbbiakban az új szabályozás szerint kell majd a képviselői alap felhasználására javaslatot tenni.

**Nagy Sándor** kiegészítésében elmondta, hogy tavaly több képviselő társával együtt tett olyan felajánlást, hogy a fel nem használt képviselői alapjukat térfigyelő kamerarendszer kiépítésére használják fel. Az idei költségvetésben ez külön jogcímként szerepel, így a képviselő-testület tagjainak figyelmét szeretné arra felhívni, hogy nem csak az idei, hanem a fel nem használt tavalyi képviselői alap felhasználásáról is dönteni kell.

**Muraközi István polgármester** elmondta, hogy a térfigyelő kamerarendszer kiépítésével kapcsolatban már sor került a szerződéskötésre.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**113/2017. (X. 25.) Pénzügyi Bizottsági Határozat**

 A Pénzügyi Bizottság a képviselői alap felhasználásáról szóló szabályzat elfogadását a határozati javaslat szerint támogatja és a Képviselő-testületnek elfogadásra javasolja.

**Határidő:** 2017. október 26.

 **Felelős:** Nagy Sándor bizottsági elnök

**Szántai László** az ülés lezárását megelőzően elmondta, hogy szeretné, ha a térfigyelő kamerarendszer kiépítésével kapcsolatos közbeszerzési eljárás eredményéről a Pénzügyi Bizottság tájékoztatást kapna, a hatályos közbeszerzési szabályzat alapján.

**Dr. Körtvélyesi Viktor jegyző** válaszában elmondta, hogy az eljárás nem közbeszerzési eljárás keretében került lefolytatásra, ezért nem kapott róla tájékoztatást a Pénzügyi Bizottság. Ha van ilyen igény, akkor nincs akadálya a tájékoztatásnak.

**Muraközi István polgármester** elmondta, hogy a polgármesteri jelentésben benne volt, hogy ki lett a kivitelező.

**Szántai László** hozzátette, hogy néhány mondatban valóban taglalva volt, de szeretne ennél részletesebb információkat kapni az eljárás menetéről.

A levezető elnök megköszönte a jelenlévők munkáját és az ülést 16:43 perckor bezárta.

k.m.f.

 Nagy Sándor Szántai László

 Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető